
Dunaszekcső Községi Önkormányzat Képviselő-testülete

7/2009.

Jegyzőkönyv
Készült a Dunaszekcső Községi Önkormányzat Képviselő-testülete 2009. június 30. napján megtartott üléséről.
Jelen vannak:

	Faller János
	polgármester

	Szabó Gergely

Bíró Zsolt

Bokor Zoltánné
	alpolgármester

	Metz Judit
	

	Sándor József
	képviselők


         Pest Éva  körjegyző

 Igazoltan távol: Frányó János, Prucs András, Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 6 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

Zárt ülésen: 

1.) Tagintézmény-vezetői pályázat 

      előterjesztő: Faller János polgármester

2.) Vissza nem térítendő támogatás

      előterjesztő: Faller János polgármester

Nyilvános ülésen:

1.) A 0187 hrsz-ú ingatlan bérbeadása

előterjesztő: Faller János polgármester

2.) A 277/56 hrsz-ú ingatlan értékesítése

előterjesztő: Faller János polgármester

3.) Az Asztalitenisz szakosztály támogatási kérelme

előterjesztő: Faller János polgármester

4.) Lejárt határidejű határozatok, a két ülés között történt fontosabb események

előterjesztő: Faller János polgármester

5.) Közmeghallgatás – a Várhegy omlásával összefüggő pályázatról tájékoztatás az érintett ingatlanok tulajdonosai részére

NAPIRENDI PONTOK TÁRGYALÁSA

A testület ülése zárt üléssel kezdődik – jk.7-2/2009.

Nyilvános ülés: 

1.napirendi pont: Faller János polgármester: Az önkormányzat nemrégiben megszerezte adásvétellel a MÁV-tól a 0187 hrsz-ú ingatlan tulajdonjogát. Erre a területre legeltetésre kérelmet nyújtott be Raffai István. A Duna – Dráva Nemzeti Park Igazgatóság már adott hozzájárulást a kérelmező részére. Ha az önkormányzat hozzájárul a legeltetéshez, akkor arra nagyon fontos vigyázni, hogy csak legeltetés legyen, és véletlenül sem kerüljön sor fakitermelésre. 
Pest Éva  körjegyző: Mindenképpen kell vele bérleti szerződést kötni, és abban szabályozni kell a terület használatát. 

Faller János: Ki fog menni megnézni a területet a szerződés megkötése előtt. A testületnek meg kell határozni a földterület bérletének díját is. Javasol 100.000 Ft/év díjat.
Szabó Gergely: A vadászati jog értékét figyelembe véve javasol 50.000 Ft-ot. 
Bokor Zoltánné: A 100.000 Ft-tal ért egyet. 

A képviselők további véleménye, hogy a polgármester tárgyaljon előbb a kérelmezővel, próbáljon egyezségre jutni a bérleti díjban, és a bérleti szerződés megkötésére, az összegben történő megállapodásra felhatalmazza a polgármestert az elhangzott összegek keretei között. 
A testület 6 szavazattal 0 ellenében a következő határozatot hozta: 
50/2009.(VI.30.) Kt.számú határozat

bérleti jogról és tulajdonosi hozzájárulásról
A képviselő-testület az önkormányzat tulajdonában lévő 0187 hrsz-ú ingatlant bérbe adja Raffai István Dunaszekcső, Móricz Zs.u.7.szám alatti lakosnak. A testület felhatalmazza a polgármestert, hogy a bérleti díj összegében a bérlővel a testület által meghatározott keretek (50.000 és 100.000 Ft/év) között állapodjon meg és kösse meg a bérleti szerződést. A testület tulajdonosként hozzájárul ahhoz, hogy a bérlő a 12,2853 hektáros területen 130 anyajuhhal legeltetést végezzen. A bérleti jog kizárólag legeltetésre vonatkozik. 

Határidő: azonnal

Felelős: Faller János polgármester
2.napirendi pont: Faller János polgármester ismerteti Mikola Sándor ingatlanvásárlás iránti kérelmét. Évekkel ezelőtt volt már ugyanez a kérelem a testület előtt, döntés is született, de a gyakorlatban nem került végrehajtásra. Jó lenne már pontot tenni erre a kérdésre, így a szomszédok közötti vita is megoldódna. Javasolja a terület értékesítését, és természetesen előtte végig kell járni az átminősítést, a telekmegosztást, majd az adásvétel után a telekegyesítést, az engedélyeztetési eljárásokat. 

Sándor József: Az eladási értéknek 100 Ft/m2 összeget javasol, és vállalja fel a kérelmező az eljárási költségeket. 

Vita nem volt, a testület 6 szavazattal 0 ellenében a következő határozatot hozta: 

51/2009.(VI.30.) Kt.számú határozat

ingatlanértékesítésről
A képviselő-testület a 277/56 hrsz-ú ingatlanából – telekmegosztás, művelési ág átminősítés és vagyonrendelet módosítás után – értékesíti a 277/45 hrsz-ú ingatlan déli határvonalának meghosszabbított vonaláig tartó területet Mikola Sándor Dunaszekcső, Téglagyári dülő 2/D.szám alatti lakos részére. Az ingatlan vételára 100 Ft/m2. Az eljárás költségeit a vevőnek kell felvállalnia.

Határidő: azonnal

Felelős: Faller János polgármester 
3.napirendi pont: Faller János polgármester ismerteti az asztalitenisz szakosztály kérelmét. Az ősztől tavaszig tartó évadra javasol 150.000 Ft-ot, és ez a betervezett sportegyesületi támogatáson felül van. 
A testület 6 szavazattal 0 ellenében a következő határozatot hozta: 

52/2009.(VI.30.) Kt.számú határozat

a Sportegyesület asztalitenisz szakosztályának kérelméről 

A képviselő-testület a Sportegyesület Asztalitenisz Szakosztálya részére – a Sportegyesület éves működési támogatásán felül – 150.000 Ft támogatást biztosít. 

Határidő: folyamatosan

Felelős: Faller János polgármester

4.napirendi pont: Faller János polgármester: Az előző zárt üléseken a következő a testület a következő döntéseket hozta: 

36/2009.(V.11.) Kt.számú határozat a Dunabeton Kft. kérelméről: A képviselő-testület a Dunabeton Kft. bérleti díj halasztás iránti kérelmét elfogadja. A kötelezettség teljesítésének határidejét az Önkormányzat 2009.december 31. napjában állapítja meg.

48/2009.(VI.30.) Kt.számú határozat tagintézmény-vezető pályázat véleményezésérőlA képviselő-testület a közalkalmazottakról szóló 1992.évi XXXIII. tv. végrehajtásáról – a közoktatási intézményekben – szóló 138/1992.(X.8.) Korm.rendelet 17.§ (6) bekezdésében biztosított véleményezési joga alapján a SÁIO és AMI dunaszekcsői tagintézmény-vezetői megbízására Baloghné Kiss Gyöngyit  javasolja.

A bári polgármester asszonnyal folytatott tárgyalások során olyan információhoz jutott, amely szerint 2010-től nem lehetséges a légi szúnyogirtás. Mohács már meg is vásárolta a földi irtásra alkalmas berendezést. Kölked már évekkel ezelőtt vásárolt gépet, és rendszeresen használja is. Javasolta a polgármester asszonynak, hogy közösen vásároljon a két település egy olyan berendezést, amely modern, környezetbarát, és megfelelő az irtásra. A körjegyzőség vásárolná a gépet, és a területek nagyságát figyelembe véve 50-50%-ban osztozna a költségeken a két önkormányzat. Sokkal másabb a két település vezetői között a kapcsolat, mint régen, és ez csak a fejlődést eredményezheti. 

A költségre a forrást is meg tudja nevesíteni, mert nem kerül megvásárlásra a traktor (a tulajdonos már értékesítette), és a Rákóczi utcai csapadékvíz elvezetésének költsége lényegesen kevesebb lett, mint amennyivel számolt az önkormányzat. 

Az elmúlt héten kisebb dömping volt a hivatalban a pályázatokkal kapcsolatban. Nagyon nehéz feladat is felmerült, mert a partfalas pályázat esetén minden érintett ingatlan tulajdonosától hozzájáruló nyilatkozatot kell beszerezni. Ez attól probléma, hogy sok ingatlannál már régen meghalt a tulajdonos, és nem került rendezésre a hagyatéki eljárás során az ingatlan tulajdonjoga. Ezt most mind póthagyatékkal kell elrendeztetni, és jelentős csúszást fog eredményezni időben. Zömében a partfalba vájt pincékről van szó, értékük nincs, de a tulajdonjog tisztázása mégis szükséges. 
A geológusok behatárolták az érintett területet, és e határ alapján mára a testületi ülés utánra meghívót kapott minden tulajdonos. A pályázat készül közben, és a dunai kövezést, a csatornaépítést, a csapadékvíz elvezetését (útépítés) és a valamilyen formában megoldható támfal építését fogja tartalmazni. Ez akár 5-600 millió forint is lehet.  Önerőként fog jelentkezni a viziközmű hozzájárulás befizetése, ÖM pályázati lehetőség, valamint a munkavégzés, amit az embereinkkel és felszerelésünkkel meg tudunk csinálni. 

Szabó Gergely: A pályázatokkal kapcsolatban felvetése lenne. A pályázatok elkészítésével, előkészítésével, a beruházások, fejlesztések, felújítások lebonyolításával, ellenőrzésével, az elszámolások elkészítésével és az azok ellenőrzésével kapcsolatos munkát a mai napig nem köszönte meg senki sem azoknak, akik azt ellátják.  Kiemelkedő ebben a feladatban a polgármester és a műszaki ügyintéző munkája. Nagyon sok és jelentős összegű pályázatot csináltak már végig. Feltétlenül javasolja az erkölcsi és anyagi elismerésüket. 
Faller János: Nem csak ketten végezték ezeket a feladatokat, a hivatal szinte minden dolgozója benne van.

Szabó Gergely: A kiemelkedő teljesítményt azonban a két javasolt személy végezni.

Bokor Zoltánné: Egyetért a javaslattal, de a jutalmazásra a testület leköszönésekor, jövőre javasolja. 

Sándor József: Fontos lenne, hogy az elismerésekről döntsön a testület.
Metz Judit: Jutalmat év végén szoktak adni. A műszaki ügyintéző jutalmazásáról döntsön a körjegyző.

Pest Éva: Jutalmazni, elismerni bármikor lehet, de körjegyzőként akkor tud a dolgozóinak jutalmat adni, ha a testület jutalomkeretet állapít meg. Az pedig nincs a költségvetésben tervezve, tehát nem tud miről vezetőként dönteni. 
Faller János: Legyen a költségvetésben meghatározva egy keret, és akkor a jegyző tud a jutalmazásról dönteni. 

Szabó Gergely: Ne csak a munkát várjuk el a dolgozóktól, hanem éreztessük azt is, hogy elismerjük azt. 

Metz Judit: A pályázat elkészítése csapatmunka, és inkább legyen egy keret a jutalmazásra. 

Faller János: A felvetést és a javaslatot a hivatal valamennyi dolgozója nevében megköszöni.

Pest Éva  körjegyző: Dr.Ürmösi János írásban kérte az 50.000 Ft-ot, amelyet a dunaszekcsői praxisa indulásakor fizetett az eszközökért az Önkormányzatnak. Információként elmondja, hogy a fogorvos távozása előtt a polgármester úrral írtak és aláírtak egy megállapodást, amelyben akkor a doktor úr lemondott erről az összegről. azóta több alkalommal telefonált már ebben az ügyben, és azt mondta, hogy nem is tudta, hogy mit ír alá. Ezt cáfolva: a saját irodámban, a saját számítógépemen a fogorvos, a polgármester együttes megfogalmazásai alapján készítettem a szerződést. (A fogorvos eredeti elképzelése az volt, hogy dr.Oláh Tibor fogorvostól fogja ezt az összeget kérni.) 
Faller János: A testület döntése a fogorvos kiválasztásakor valóban az volt, hogy ha elmegy innen, akkor ki kell részére fizetni ezt az összeget. Erről azonban lemondott a távozásakor kötött szerződésben. Ezt az összeget inkább az új fogorvosnak kellene átadnunk, hiszen a tudomásunkra jutott információk alapján dr.Ürmösi az új fogorvossal sok mindent kifizettetett. Segíthetnénk is ezzel az összeggel, hiszen mindent megtesz annak érdekében, hogy az átvett rendelőt felszerelje, az elavult eszközöket lecserélje. 
További kérdés, hozzászólás nem volt, a testület 6 szavazattal 0 ellenében a következő határozatot hozta: 

53/2009.(VI.30.) Kt.számú határozat

a lejárt határidejű határozatokról, a két ülés között történt fontosabb eseményekről
1.) A képviselő-testület dr.Oláh Tibor fogorvos részére 50.000 Ft támogatást biztosít a fogorvosi rendelő elavult eszközeinek lecseréléséhez.
2.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatást elfogadja. 

A napirendi pontok után az ülésterembe érkezik a Várhegyi partfalomlással érintett ingatlantulajdonosok közül 7 fő.

Faller János polgármester köszönti az érintett ingatlanok tulajdonosait. Dunaszekcső község Önkormányzata a Várhegy löszfalomlása miatt pályázatot kíván benyújtani. Eddigiekben csak vis maior pályázatot lehetett ilyen esetekben benyújtani. Egy pályázati körön már túl vagyunk, hiszen a Várhegyről áttelepítésre került a víztározó a Rózsadombra. 

Most egy nagyon komoly pályázat előtt állunk. Az előzetes tárgyalások alapján, amelyet szakemberekkel folytatott, fontos lenne, hogy kiépüljön a hegy mozgását figyelő monitoring rendszer. E rendszer kiépítését a vis maior pályázat során elutasították. Most újból próbálkozunk, mert ezen megfigyelések alapján a geológusok pontos következtetéseket vonnának le a várható eseményekről. Fontos a Somogyi Béla utca felől a támfal építés is. Ugyanakkor nem elhanyagolandó, hogy meg kell szüntetni a csapadékvíz beszivárgását a hegybe. Ehhez ki kell építeni a csapadékvíz elvezetését és a csatornarendszert a hegyen levő utcákban.  És nem utolsó sorban a geológusok javaslata a kövezés a Dunában. A Védelmi Bizottság, a Katasztrófaelhárítás, a Bányakapitányság együtt segít minket e pályázat során. Várhatóan 500 millió forint lesz a költség, és ehhez 15% önerőt kell biztosítani. Ez az önkormányzatnak 75 millió forintot jelent. A tervezgetések indulásakor csak támfalról volt, de ezt nem fogadta el. Az utak és a járdák önkormányzati tulajdonban vannak, illetve a partfal egy része is önkormányzati. A soproni egyetem kutatói, geológusai magántulajdonban lévő területeken is állítottak fel már megfigyelőállomásokat. A hozzájárulást előre megkérték a tulajdonosoktól. 
Most is tulajdonosi hozzájárulás miatt kérte a tulajdonosokat a mai részvételre. A beruházás során magántulajdont is érinteni fognak a munkálatok. Természetesen akkor, ha az önkormányzat nyer a pályázatával. Nagy gond lesz a hozzájárulások beszerzésével, mert nagyon sok ingatlannál nem tisztázottak a tulajdonjogok. Rég elhunyt személyek nevén van rengeteg ingatlan, melyből a legtöbb pince. A hagyatéki eljárás során a hozzátartozók nem is tudtak arról, hogy az elhunyt tulajdonában volt az ingatlan. Ezek esetében mindegyiknél póthagyatéki eljárást kell az örökösöknek kezdeményezni. Sok esetben már az örökös is elhunyt, tehát további örökösöket kell felkutatni. A pályázat csak a hozzájárulásokkal adható be. 

Négy-öt olyan lakóház is érintett, amelyek esetében a mögöttük lévő partfalat csak az udvarukon keresztül lehet megközelíteni. A szakemberek azt tanácsolták, hogy tartsunk egy tájékoztatót a tulajdonosok részére, ezzel információhoz juthatnak a munkálatokról. Újabb tájékoztatóra kerül majd sor, amikor elkészülnek a tervek, és akkor részletesebb is lesz az információ. Most még csak az elképzelésekről tud bármit is mondani. Szeretné elkerülni, hogy bárkinek is kára származzon a megvalósítás során, szeretné, ha mindenki megértené, hogy ha sikerül a pályázat, akkor ezt meg kell csinálnunk. A hegy állékonyságát fogjuk a megerősítéssel növelni. A Götliék- Hamburgerék háza az a vonal, amelyet a geológusok kijelöltek biztonsági vonalként. Kéri, hogy tegyék fel a kérdéseiket. Amire nem fog tudni válaszolni, arra választ kér majd a jövő héten megtartásra kerülő helyszíni bejáráson a szakemberektől. 
Lakossági kérdés: Milyen magasságban fog megépülni a támfal? Mi lesz a falba fúrt pincékkel?  Biztonságosabbá válnának, ha kiboltozásra kerülnének. Ezt szerinte még minden tulajdonos anyagi hozzájárulásával is így kellene csinálni. Ez mindenki számára értéknövekedést is jelent, és nagyon szeretné, ha megmaradhatnának a pincék. Számára nagyon fontos lenne. Kéri, hogy találjanak erre megoldást. 
Faller János: Nem beton támfal lesz, de a magasságot pontosan nem tudja. Igyekeznek kiválasztani a lehető legkevesebb kellemetlenséggel járó, már kipróbált technikát, technológiát a tervezők. A pincék zöménél valószínűleg tömedékelés lesz. A kiboltozást fel fogja vetni a helyszíni szemle során.
Lakossági kérdés: Milyen hosszúságban érinti a Várhegyet ez a pályázat? A szűk udvarokba igen érdekes lesz majd gépekkel bemenni, forgolódni. Nem lesz egyszerű menet. A tulajdonosok amíg nem tudják pontosan, hogy mit fognak csinálni, addig nem is tudnak mit kérdezni.

Faller János: Karéjban épül meg az erősítés csuklyás-befúrásos technológiával, egészen a Szekeresék ingatlanáig. 

Az állékonyság növelése a csapadékvíz elvezetésével is megoldódik. Fontos, hogy a szennyvíz és a csapadék ne jusson be a hegybe. 
Megjósolni nem lehet a mozgások kezdetét, sem a végét. A mérések száma folyamatosan nőni fog. A gyors apadás a Dunán a geológusok szerint nagyon rossz eredményt vonhat maga után. 

Több kérdés, hozzászólás nem volt, a polgármester megköszönte a megjelentek részvételét, kérte, hogy  a hallottakat adják tovább szomszédaiknak. Több napirend nem volt az ülésen, a polgármester az ülést berekesztette. 

Kmf.

Faller János
Pest Éva 

polgármester
körjegyző

